“ตู่” ชี้ให้ตามลุ้น “อัดฉีดสายเที่ยว” 1.5 พันบาทเข้าครม.พรุ่งนี้หรือไม่!-“กวง”ปัดตอบ
“ตู่” ชี้ให้ตามลุ้น “อัดฉีดสายเที่ยว” 1.5 พันบาทเข้าครม.พรุ่งนี้หรือไม่!-“กวง”ปัดตอบ
23 เม.ย. 2562

จากกรณีกระทรวงการคลัง ได้จัดมาตรการส่งเสริมการท่องเที่ยวเมืองรอง กระตุ้นเศรษฐกิจ โดยมีการของบประมาณกลางเพื่อกรณีฉุกเฉิน 15,000 ล้านบาท แจกให้ประชาชนคนละ 1,500 บาท นำไปใช้จ่ายซื้อสินค้า และบริการผ่านช่องทางอิเล็กทรอนิกส์อีเพย์เมนท์ ในเมืองรอง 55 จังหวัด
ล่าสุดวันนี้(23 เม.ย.62) เมื่อเวลา 13.30 น. ที่ตึกภักดีบดินทร์ ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุมคณะกรรมการนโยบายเขตพัฒนาพิเศษภาคตะวันออก ครั้งที่ 3/2562
โดยหลังการประชุม ผู้สื่อข่าวได้สอบถามถึงมาตรการส่งเสริมการท่องเที่ยวเมืองรอง เพื่อพยุงเศรษฐกิจช่วงกลางปี 2562 คนละ 1,500 บาท จะเข้าที่ประชุมคณะรัฐมนตรี (ครม.) ในวันพรุ่งนี้หรือไม่
ด้านพล.อ.ประยุทธ์ กล่าวเพียงสั้นๆว่า รอพรุ่งนี้ก่อน ขณะที่นายสมคิด จาตุศรีพิทักษ์ รองนายกรัฐมนตรี ปฏิเสธที่จะตอบคำถาม หลังผู้สื่อข่าวถามว่าจะนำเข้าสู่ที่ประชุม ครม.พรุ่งนี้หรือไม่
ทั้งนี้ สำหรับเมืองรอง ประกอบด้วย 55 จังหวัดทั่วประเทศ ประกอบด้วย ภาคเหนือ ได้แก่ พิษณุโลก เชียงราย แม่ฮ่องสอน ตาก แพร่ น่าน อุตรดิตถ์ ลำปาง เพชรบูรณ์ นครสวรรค์ พะเยา อุทัยธานี กำแพงเพชร สุโขทัย พิจิตร ลำพูน ภาคกลาง ได้แก่ ชัยนาท อ่างทอง ลพบุรี สุพรรณบุรี ราชบุรี สมุทรสงคราม สิงห์บุรี
ภาคอีสาน ได้แก่ บุรีรัมย์ ชัยภูมิ อุบลราชธานี อุดรธานี หนองคาย บึงกาฬ สกลนคร กาฬสินธุ์ สุรินทร์ นครพนม ยโสธร อำนาจเจริญ หนองบัวลำภู เลย ร้อยเอ็ด มหาสารคาม สรีสะเกษ มุกดาหาร ภาคตะวันออก ได้แก่ นครนายก ปราจีนบุรี จันทบุรี ตราด สระแก้ว ภาคใต้ ได้แก่ สตูล พัทลุง ระนอง ชุมพร นครศรีธรรมราช ตรัง ปัตตานี นราธิวาส ยะลา
ทั้งนี้ สามารถเข้าชมสถานที่ท่องเที่ยวของจังหวัดเมืองรอง ได้ที่เว็บไซต์มหัศจรรย์55เมืองรอง.com